Title: ระเบียบกระทรวงศึกษาธิการ ว่าด้วยการเรียกเก็บค่าลิขสิทธิ์สื่อการเรียนรู้ในการศึกษาขั้นพื้นฐานและการศึกษาปฐมวัย พ.ศ. 2552

ระเบียบกระทรวงศึกษาธิการ

ระเบียบกระทรวงศึกษาธิการ
ว่าด้วยการเรียกเก็บค่าลิขสิทธิ์สื่อการเรียนรู้ในการศึกษาขั้นพื้นฐานและการศึกษาปฐมวัย
พ.ศ.
๒๕๕๒

โดยที่เป็นการสมควรปรับปรุงระเบียบกระทรวงศึกษาธิการว่าด้วยการเรียกเก็บค่าลิขสิทธิ์และค่าประทับตราหนังสือ
หรือคู่มือที่ใช้ในการเรียนการสอน พ.ศ. ๒๕๒๗
ให้เหมาะสมสอดคล้องกับกฎหมายว่าด้วยระเบียบบริหารราชการกระทรวงศึกษาธิการ
และกฎหมายว่าด้วยการศึกษาแห่งชาติ

ฉะนั้น อาศัยอำนาจตามความในมาตรา ๑๒
แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖
รัฐมนตรีว่าการกระทรวงศึกษาธิการ จึงวางระเบียบไว้ดังต่อไปนี้

ข้อ ๑
 ระเบียบนี้เรียกว่า ระเบียบกระทรวงศึกษาธิการว่าด้วยการเรียกเก็บค่าลิขสิทธิ์สื่อการเรียนรู้ในการศึกษาขั้นพื้นฐานและการศึกษาปฐมวัย
พ.ศ. ๒๕๕๒

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
 ให้ยกเลิกระเบียบกระทรวงศึกษาธิการว่าด้วยการเรียกเก็บค่าลิขสิทธิ์และค่าประทับตราหนังสือหรือคู่มือที่ใช้ในการเรียนการสอน
พ.ศ. ๒๕๒๗

ข้อ ๔
 ในระเบียบนี้
หลักสูตร หมายความว่า
หลักสูตรในการศึกษาขั้นพื้นฐานและการศึกษาปฐมวัยของกระทรวงศึกษาธิการ
สื่อการเรียนรู้ หมายความว่า
แบบเรียน ตำรา หนังสือทางวิชาการ สิ่งพิมพ์อื่น
ๆ วัสดุ อุปกรณ์ และเทคโนโลยีเพื่อการศึกษาอื่น
ที่จัดทำขึ้นเพื่อใช้ในการเรียนรู้ตามหลักสูตรในการศึกษาขั้นพื้นฐานและการศึกษาปฐมวัย
ของกระทรวงศึกษาธิการ
ส่วนราชการ หมายความว่า
ส่วนราชการมีฐานะเป็นนิติบุคคล และเป็นกรมตามกฎหมายว่าด้วยระเบียบบริหารราชการ
กระทรวงศึกษาธิการ ที่รับผิดชอบหรือได้รับมอบหมายให้ จัดทำหลักสูตร
หรือสื่อการเรียนรู้ สำหรับหลักสูตรในการศึกษาขั้นพื้นฐานและการศึกษาปฐมวัย
ลิขสิทธิ์ หมายความว่า
สิทธิ์แต่ผู้เดียวของส่วนราชการที่จะทำการใด ๆ เกี่ยวกับ
สื่อการเรียนรู้ที่เป็นของส่วนราชการ
ค่าลิขสิทธิ์ หมายความว่า
เงินหรือประโยชน์อื่นใด
ที่ส่วนราชการได้รับหรือเรียกเก็บหรือที่อนุญาตให้เรียกเก็บจากผู้รับอนุญาตให้จัดพิมพ์จำหน่ายหรือแจกจ่ายสื่อการเรียนรู้
อันเป็นลิขสิทธิ์ของส่วนราชการ

ข้อ ๕
 การอนุญาตให้ผลิต
หรือจัดพิมพ์จำหน่าย หรือแจกจ่ายสื่อการเรียนรู้ อันเป็นลิขสิทธิ์ของส่วนราชการ
ให้หัวหน้าส่วนราชการหรือผู้ที่ได้รับมอบหมายเป็นผู้พิจารณาอนุญาต

ข้อ ๖
 ในกรณีที่เป็นต้นฉบับของส่วนราชการจัดทำ
ให้ผู้ได้รับอนุญาตจัดจำหน่ายหรือแจกจ่ายสื่อการเรียนรู้ดำเนินการ ดังต่อไปนี้
(๑)
จัดทำสัญญากับส่วนราชการที่เป็นเจ้าของต้นฉบับตามแบบที่ส่วนราชการกำหนด
(๒)
ชำระค่าลิขสิทธิ์ให้แก่ส่วนราชการตามอัตราที่กำหนด
เว้นแต่ในกรณีที่ได้รับอนุมัติให้ ยกเว้น (๑)
หรือ (๒) จากหัวหน้าส่วนราชการหรือผู้ได้รับมอบหมายเป็นกรณีไป

ข้อ ๗
 ค่าลิขสิทธ์ที่ส่วนราชการได้รับไว้ตามข้อ
๖ (๒) ให้เป็นของส่วนราชการ นั้น

ข้อ ๘
 ให้เลขาธิการคณะกรรมการการศึกษาขั้นพื้นฐานรักษาการให้เป็นไปตามระเบียบนี้
รวมทั้งให้มีอำนาจตีความและวินิจฉัยชี้ขาดปัญหา
อันเกี่ยวกับการปฏิบัติหน้าที่ตามระเบียบนี้

ประกาศ
ณ วันที่ ๒๑ พฤษภาคม พ.ศ. ๒๕๕๒
จุรินทร์
 ลักษณวิศิษฏ์
รัฐมนตรีว่าการกระทรวงศึกษาธิการ

ปริยานุช/ผู้จัดทำ
๓๐
กรกฎาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๐๒ ง/หน้า ๑๙/๒๐ กรกฎาคม ๒๕๕๒